
1. Programmas apraksts

Sadarbība ar diasporu ir viena no valdības prioritātēm. Lai to paveiktu, ir nepieciešama īpaši pasākumi, lai uzturētu diasporas saikni ar Latviju, stiprinātu piederības sajūtu Latvijai, tai skaitā nodrošinātu nacionālās identitātes saglabāšanu, pilsonisko līdzdalību, sabiedrisko un kultūras līdzdalību, kā arī veicinātu tautiešu atgriešanos Latvijā, arī īstenot tematiski vienotu izglītojošu aktivitāšu kopu, kas paredz latviešu valodas, kultūras un vēstures zināšanu apguvi, lai stiprinātu diasporas bērnu un pusaudžu saikni ar Latviju, un Latvijā dzīvojošiem  bērniem, un nacionālo identitāti.
2024. un 2025.gadā īstenotā Latvijas valsts budžeta finansētā programma “Atbalsts diasporas un Latvijas bērnu kopējām nometnēm” (turpmāk – Programma) atbilst Diasporas likuma 4.panta pirmajā punktā noteiktajam diasporas politikas uzdevumam “atbalstīt un veicināt uz diasporu vērstas iniciatīvas un sadarbības formas, radot labvēlīgus apstākļus diasporas saiknes veidošanai ar Latviju un remigrācijai”, 11.panta pirmās daļas 2.punktā minētajam atbalstam “diasporas bērnu neformālās interešu izglītības un latviešu valodas nometņu organizēšanai Latvijā un ārvalstīs”, kā arī Plāna darbam ar diasporu 2024.-2026.gadam 1.2.4.pasākumam “Atbalsta nodrošināšana diasporas un Latvijas bērnu kopējām nometnēm”, un saskaņā ar Ministru kabineta 2012.gada 29.maija noteikumiem Nr.374 “Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”.

Programmas mērķis ir saglabāt diasporas saikni ar Latviju un stiprināt tās nacionālo identitāti. Programmas mērķa grupa ir diasporas bērni vecumā no 6 līdz 18 gadiem, kā arī viņu vienaudži Latvijā. Programmas ietvaros tika atbalstītas kopīgas nometnes gan Latvijā, gan projektu iesniegušo diasporas organizāciju mītnes zemē, kas vērstas uz diasporas bērnu saiknes stiprināšanu ar Latviju (jo īpaši latviešu valodas, kultūras un vēstures zināšanu apguvi), kā arī diasporas un Latvijā dzīvojošo bērnu kopīgu darbošanos. 

Kopējo 2024. un 2025. gadā Programmas ietvaros pieejamo finansējumu skatīt 1. tabulā. 

1. tabula. Kopējais 2024. un 2025. gadā pieejamais finansējums.
	Programmas īstenošanas gads
	Kopējais pieejamais finansējums saskaņā ar apstiprināto Konkursa nolikumu, EUR
	Pieejamais finansējums diasporas nometnēm, kas tiek rīkotas diasporas mītnes zemēs saskaņā ar apstiprināto Konkursa nolikumu, EUR
	Pieejamais finansējums diasporas nometnēm, kas tiek rīkotas Latvijas Republikā saskaņā ar apstiprināto Konkursa nolikumu, EUR
	Finansējuma atlikums no iepriekšējā gada, EUR

	2024. gads
	140 865,00
	70 432,50
	70 432,50
	-

	2025. gads
	140 865,00
	70 432,50
	70 432,50
	68 548,40


2024. gadā finansējums Programmai tika piešķirts no Kultūras ministrijas budžetā iekļautajiem un Sabiedrības integrācijas fondam (turpmāk – Fonds) piešķirtajiem valsts budžeta dotācijas līdzekļiem 2024. gadā, savukārt, 2025. gadā finansējums Programmai tika piešķirts no Fondam piešķirtajiem valsts budžeta dotācijas līdzekļiem 2025. gadā. Maksimālais vienam projektam pieejamais Programmas finansējums bija līdz 14 000 EUR.

Projekta pieteicējs konkursā varēja iesniegt tikai vienu projekta pieteikumu un to varēja iesniegt:
· Latvijas Republikā reģistrēta biedrība vai nodibinājums, kas atbilst Biedrību un nodibinājumu likumā noteiktajam;
vai

· ārpus Latvijas reģistrēta diasporas organizācija.
Projektu pieteicējs varēja darboties individuāli vai sadarbībā ar partnerorganizācijām. Partneri varēja būt reģistrētas biedrības vai nodibinājumi; Latvijas Republikas Izglītības un zinātnes ministrijas Izglītības iestāžu reģistrā reģistrētas izglītības iestādes; pašvaldības un to iestādes; valsts iestādes; Latvijā vai citās valstīs reģistrētas diasporas organizācijas vai diasporas nedēļas nogales skolas.

Programmas ietvaros bija atbalstāmas šādas aktivitātes:

· izglītojošas aktivitātes, kas sekmē latviešu kultūras, vēstures un valodas zināšanu apguvi;

· zinātniski pētnieciskās aktivitātes (t.sk. bērnu iesaistīšana iedzīvotāju atmiņu pierakstīšanā, ekspedīcijas, novadpētniecība u.c.);

· diskusijas, forumi, debašu klubi;

· konkursi, viktorīnas, radošās darbnīcas;

· kultūras un sporta aktivitātes;

· pārgājieni un ekskursijas;

· citas aktivitātes, kuras atbilst Programmas mērķim.
2. Konkursu apraksts un iesniegto projektu pieteikumu analīze
Fonda sekretariāts 2023. gada 11. septembrī izsludināja atklātu projektu pieteikumu konkursu 2024. gada Programmas ietvaros. 

Šajā konkursā projektu pieteikumus varēja iesniegt līdz 2023. gada 9. oktobrim. Noteiktajā termiņā tika saņemti 20 projektu pieteikumi par kopējo pieprasīto finansējumu 272 735,91 EUR. 2 projektu pieteikumi tika saņemti pēc norādītā iesniegšanas termiņa beigām, un netika izskatīti. Kopumā tika saņemti 6 projektu pieteikumi no organizācijām, kas reģistrētas četrās ārvalstīs – Somijā, ASV, Lielbritānijā un Austrālijā. No Latvijā reģistrētām organizācijā saņemti 14 projektu pieteikumi.
Fonda sekretariāts 2024. gada 5. septembrī izsludināja atklātu projektu pieteikumu konkursu 2025. gada Programmas ietvaros. 

Šajā konkursā projektu pieteikumus varēja iesniegt līdz 2024. gada 4. oktobrim. Noteiktajā termiņā tika saņemti 12 projektu pieteikumi par kopējo pieprasīto finansējumu 162 182,09 EUR. Kopumā tika saņemti 6 projektu pieteikumi no organizācijām, kas reģistrētas sešās ārvalstīs – Norvēģijā, Somijā, ASV, Lielbritānijā, Austrālijā un Vācijā. No Latvijā reģistrētām organizācijā saņemti 6 projektu pieteikumi. 

2025. gadā novērojams būtisks samazinājums kopējā iesniegto projektu pieteikumu skaitā. No 2022. gada līdz 2024. gadam vidēji konkursā tika iesniegti 20 – 21 projektu pieteikums, taču 2025. gada Programmas konkursā tika iesniegti kopā tikai 12 projektu pieteikumi. Šis būtiskais iesniegto projekta pieteikumu skaita samazinājums skaidrojams ar to, ka 2025. gada Programmas konkurss bija pirmais konkurss, kurā projektu pieteikumu iesniegšana tika organizēta Mērķa finansējuma izlietojuma pārvaldības platformā (turpmāk – MAP) un, lai gan pieteicējiem tika organizēts un rīkot informatīvs seminārs par pieteikumu iesniegšanu un sagatavošanu MAP, kā arī interesentiem tika piedāvātas individuālas konsultācijas par tehnisko pieteikumu sagatavošanu, liela daļa projektu pieteicēju izrādīja nepārliecinātību un nedrošību par pieteikuma sagatavošanas un iesniegšanas procesu. Papildu novērojas arī tas, ka kopš 2023. gadā ārvalstīs reģistrēto projektu pieteicēju skaits ir bijis nemainīgs, taču, ņemot vērā, iepriekš norādīto 2025. gadā Programmas konkursā būtiski ir samazinājies Latvijā reģistrēto projektu pieteicēju skaits. 2024. gadā vislielākais projektu pieteicēju skaits bija Latvijā reģistrētas organizācijas, savukārt, 2025. gadā projektu pieteicēju skaits bija vienāds starp Latvijā reģistrētam organizācijām un ārvalstīs reģistrētām organizācijā. Detalizētāku apkopojumu par projektu pieteicēju skaitu skatīt 2. tabulā.
2. tabula. Projektu pieteicēju apkopojums.
	Programmas īstenošanas gads
	Kopējais projektu pieteicēju skaits
	Ārvalstīs reģistrētu projektu pieteicēju skaits
	Latvijā reģistrētu projektu pieteicēju skaits

	2022. gads
	20
	3
	17

	2023. gads
	21
	6
	15

	2024. gads
	20
	6 
	14 

	2025. gads
	12
	6 
	6 



Vērtējot pēc 2024. un 2025. gada Programmu projektu pieteikumos norādītajām plānoto aktivitāšu īstenošanas vietām – valstīm, secināms, ka 2024. gadā kopumā visvairāk nometņu bija plānots īstenot Latvijā – 16 nometnes un pa vienai nometnei Lielbritānijā, Austrālijā, ASV un Somijā, savukārt, 2025. gadā kopumā visvairāk nometņu arī bija plānots īstenot Latvijā – 7 nometnes un pa vienai nometnei Lielbritānijā, Austrālijā, Norvēģijā, Vācijā un Somijā (1. attēls).

1. attēls. Iesniegtajos projektu pieteikumos norādītās valstis, kurās plānotas aktivitātes un pieteikumu skaits, kuros atbilstošās valstis norādītas.

2024. gada Programmā, projektu pieteikumu vērtēšanas pēc atbilstības kritērijiem rezultātā no 20 iesniegtajiem projektu pieteikumiem divi pieteikumi tika atzīti par neatbilstošiem atbilstības vērtēšanas kritērijiem.

Saskaņā ar 2024. gada Konkursa nolikuma 6.11. apakšpunktu, izvērtētie projektu pieteikumi tika sarindoti dilstošā secībā pēc iegūtā kopējā punktu skaita kvalitātes vērtēšanas kritērijos. Saskaņā ar 2024. gada Konkursa nolikuma 6.12. apakšpunktu, gadījumā, ja kādā no konkursa finansējuma daļām paredzētais finansējums netiek pilnībā izlietots, Vērtēšanas komisijai ir tiesības ierosināt Fonda padomei finansējumu pārdalīt starp Konkursa nolikuma 1.9. apakšpunktā norādītajām kategorijām. Pārdalot finansējumu 19 384,89 EUR apmērā no kategorijas “diasporas nometnēm, kas tiek rīkotas diasporas mītnes zemēs” uz kategoriju “diasporas nometnēm, kas tiek rīkotas Latvijas Republikā”, bija iespējams apstiprināt nākamo projekta pieteikumu sarakstā par nepilnu finansējumu. Vērtēšanas komisija apstiprināšanai uz Fonda padomi virzīja četrus projektu pieteikumus diasporas nometnēm, kas tika rīkotas diasporas mītnes zemēs un septiņus projektu pieteikumus diasporas nometnēm, kas tika rīkotas Latvijas Republikā. Septiņi projektu pieteikumi tika virzīti noraidīšanai nepietiekama finansējuma dēļ.
Kopumā no 11 apstiprināšanai virzītajiem projektu pieteikumiem sešiem pieteikumiem tika noteikts veikt precizējumus pirms projekta īstenošanas līguma noslēgšanas ar Fondu.

2025. gada Programmā, projektu pieteikumu vērtēšanas pēc atbilstības kritērijiem rezultātā no 12 iesniegtajiem projektu pieteikumiem viens pieteikums tika atzīts par neatbilstošu atbilstības vērtēšanas kritērijiem.

Saskaņā ar 2025. gada Konkursa nolikuma 6.10. apakšpunktu, izvērtētie projektu pieteikumi tika sarindoti dilstošā secībā pēc iegūtā kopējā punktu skaita kvalitātes vērtēšanas kritērijos. Vērtēšanas komisija apstiprināšanai uz Fonda padomi virzīja piecus projektu pieteikumus diasporas nometnēm, kas tika rīkotas diasporas mītnes zemēs un sešus projektu pieteikumus diasporas nometnēm, kas tika rīkotas Latvijas Republikā.
Kopumā no 11 apstiprināšanai virzītajiem projektu pieteikumiem pieciem pieteikumiem tika noteikts veikt precizējumus pirms projekta īstenošanas līguma noslēgšanas ar Fondu.
Analizējot konstatētās neprecizitātes 2024. un 2025. gada Programmu konkursu apstiprinātajos projektu pieteikumos vērtēšanā pēc kvalitātes vērtēšanas kritērijiem, kopējā tendence projektos bija nepilnības projekta pieteikuma saturiskajā daļā, kļūdas vai neskaidrības projekta budžetā, piemēram, tika noteikti šādi nosacījumi:

· iesniegt papildus informāciju kādas projekta veidlapas sadaļas precizēšanai, norādot precīzāku un detalizētāku informāciju;

· pārskatīt, kā tiek ievērots izmaksu lietderības, ekonomiskuma un efektivitātes princips.
3. Apstiprināto un īstenoto projektu pieteikumu uzraudzība
Par 2024. gada Programmas konkursa rezultātiem 2023. gada 11. novembra elektroniski rakstiskajā procedūrā Fonda padome pieņēma lēmumu par 11 projektu pieteikumu apstiprināšanu.

Kopējais Programmas ietvaros pieejamais finansējums 2024. gadā bija 140 865,00 EUR. Noslēgtajos 11 līgumos projektu kopējā pieprasītā Programmas finansējuma summa bija 140 865,00 EUR. 

Programmas 2024. gada konkursā tika plānoti un iesniegti 11 projektu starpposma pārskati un 11 noslēguma pārskati, kas visi tika arī apstiprināti.
Par 2025. gada Programmas konkursa rezultātiem 2024. gada 29. novembra sēdē Fonda padome pieņēma lēmumu par 11 projektu pieteikumu apstiprināšanu.

Kopējais Programmas ietvaros pieejamais finansējums 2025. gadā bija 148 182,09 EUR. Noslēgtajos 11 līgumos projektu kopējā pieprasītā Programmas finansējuma summa bija 148 182,09 EUR. 

Programmas 2025. gada konkursā tika plānoti un iesniegti 8 projektu starpposma pārskati un 11 noslēguma pārskati, kas visi tika apstiprināti.
4. Programmas ietvaros īstenoto projektu kvantitatīvo rezultātu analīze
Šajā sadaļā tiek izvērtēti 2024. gada Programmā īstenotie 11 projekti, kuru ietvaros tika īstenotas 15 vasaras nometnes, un 2025. gada Programmā īstenotie 11 projekti, kuru ietvaros tika īstenotas 16 vasaras nometnes, kuru norises ilgums norādīts 2.attēlā.

2.attēls. Nometņu norises ilgums dienās (nometņu skaits).
Apkopojumā par nometņu norises skaitu un ilgumu 2. attēlā ietvertas divas diasporas organizācijas 2024. un divas organizācijas 2025. gadā, kuras katra īstenoja vairāk nekā vienu nometni, jo nometnes tika īstenotas vairākos posmos vai vairāku nedēļas nogaļu ietvaros:
1) 2024. gadā:

a. Latviešu centrs Garezers, Garezera sagatavošanas skola nometnes īstenoja 3 posmos: 1. nometne “Valodas sēta” (23.06.2024. – 29.06.2024.), 2. nometne “1. posms” (30.06.2024. – 13.07.2024.) un 3. nometne “2. posms” (14.07.2024. – 03.08.2024.). Nometnes norisinājās Mičiganas štatā, ASV;
b. Amerikas latviešu apvienība īstenoja 3 nometnes jeb 3 izglītojošus ceļojumus: 1. nometne “SVEIKA, LATVIJA!” (10.06.2024. – 20.06.2024.), 2. nometne “HERITAGE LATVIA” (17.06.2024. – 27.06.2024.) un 3. nometne “SVEIKA, LATVIJA!” (12.08.2024. – 22.08.2024.). Nometnes norisinājās Latvijā.

2) 2025. gadā:

a. Daugavas Vanagi Vācijā īstenoja 5 bērnu nometne “Mazais latvietis pasaulē” piecās nedēļas nogalēs (27.06.2025. – 27.07.2025.). Nometnes norisinājās Freiburgā, Vācijā;
b. Amerikas latviešu apvienība īstenoja 2 nometnes jeb 2 izglītojošus ceļojumus: 1. nometne “SVEIKA, LATVIJA!” (09.06.2025. – 19.06.2025.), 2. nometne “SVEIKA, LATVIJA!” (10.08.2025. – 20.08.2025.). Nometnes norisinājās Latvijā.
Kā redzams 2. attēlā, vislielākais nometņu skaits bijis ar īstenošanas periodu septiņas un sešas dienas. Tas liek secināt, ka tas ir bijis optimālais laika periods, lai nometnē iegūtais, iemācītais un redzētais paliktu dalībnieku pozitīvā atmiņā un nometne neliktos ne par īsu, ne par garu. Iespējams, arī projektam pieejamais finansējums bijis visatbilstošākais tieši šāda dienu skaita nometnes veiksmīgai īstenošanai. 
2024. gadā projektus varēja īstenot Latvijā vai projektu iesniegušās diasporas organizācijas mītnes valstī laika posmā no 2024. gada 1. janvāra līdz 2024. gada 30. septembrim No 11 īstenotajiem projektiem septiņi projekti un tajos plānotās 9 nometnes notika Latvijā, t.sk. Vidzemē – četras nometnes un Kurzemē – divas nometnes. Trīs nometņu norises vieta aptvēra visus Latvijas reģionus, jo nometnes tika plānotas kā izglītojoši ceļojumi pa Latviju un tika apmeklētas dažādas apskates vietas Latvijā. Pa vienai nometnei īstenotas ārvalstīs – Somijā, Austrālijā un Lielbritānijā. ASV notika 3 nometnes.

2025. gadā projektus varēja īstenot Latvijā vai projektu iesniegušās diasporas organizācijas mītnes valstī laika posmā no 2025. gada 1. janvāra līdz 2025. gada 30. septembrim No 11 īstenotajiem projektiem seši projekti un tajos plānotās 7 nometnes notika Latvijā, t.sk. Vidzemē – trīs nometnes un pa vienai nometnei īstenotas Kurzemē un Rīgas reģionā. Divu nometņu norises vieta aptvēra visus Latvijas reģionus, jo nometnes tika plānotas kā izglītojoši ceļojumi pa Latviju un tika apmeklētas dažādas apskates vietas Latvijā. Pa vienai nometnei īstenotas ārvalstīs – Somijā, Norvēģijā, Austrālijā un Lielbritānijā. Vācijā notika 5 nometnes.

Gan 2024. gadā, gan 2025. gadā visas nometnes organizētas kā diennakts nometnes. Nometņu aktivitāšu īstenošanai un dzīvošanai bija izvēlētas skolu, pamatskolu vai internātskolu, atpūtas centru, sporta centru, viesu māju telpas, viesnīcas u.c. piemērotas apmešanās vietas. Vērojams, ka ar katru gadu vairāk tiek piedomāts pie komfortablu sadzīves apstākļu nodrošināšanas nometnes dalībniekiem, kas liek secināt, ka tiek ņemts vērā fakts, ka daudzu nometnes dalībnieku ikdienas dzīve mītnes zemēs norit mūsdienīgos komforta sadzīves apstākļos, tādējādi labi sadzīves apstākļi  noteikti veicina pozitīva iespaida radīšanu atmiņās par nometni. Nometņu īstenotāji faktiski vairs neizvēlas nometnes īstenošanas veidu – āra nometni ar dzīvošanu teltīs. Acīmredzot šādas nometnes vairāk piemērotas citai bērnu auditorijai ar citiem nometnes mērķiem un plānotajām aktivitātēm.
   2024. gadā kopējais projektu mērķa grupas dalībnieku skaits nometnēs bija 345 bērni un jaunieši vecumā no 6 līdz 18 gadiem, t.sk.  diasporas bērni - 206  jeb 60 % no kopējā dalībnieku skaita un 139 Latvijā dzīvojošie bērni no visiem valsts reģioniem. 
Kopējais dalībnieku skaits nometnēs gan Latvijā, gan ārvalstīs 345, t.sk.:

1)
ārvalstu dalībnieki 206;

2)
dalībnieki no Latvijas 139.

Tajā skaitā:
1) 6 diasporas nometnēs ārvalstīs kopā 117 dalībnieki, t.sk.:

a) ārvalstu dalībnieki 88;

 b) dalībnieki no Latvijas 29;
2) 9 nometnēs Latvijā kopā 228, t.sk.:

 a) ārvalstu dalībnieki 118;

 b) dalībnieki no Latvijas 110.

2025. gadā kopējais projektu mērķa grupas dalībnieku skaits nometnēs bija 428 bērni un jaunietis vecumā no 6 līdz 18 gadiem, t.sk. diasporas bērni - 266  jeb 62 % no kopējā dalībnieku skaita un 162 Latvijā dzīvojošie bērni no visiem valsts reģioniem. 
Kopējais dalībnieku skaits nometnēs gan Latvijā, gan ārvalstīs 428, t.sk.:

1)
ārvalstu dalībnieki 266;

2)
dalībnieki no Latvijas 162.

Tajā skaitā:

1) 9 diasporas nometnēs ārvalstīs kopā 209 dalībnieki, t.sk.:

a) ārvalstu dalībnieki 148;

 b) dalībnieki no Latvijas 61;

2) 7 nometnēs Latvijā kopā 219 dalībnieki, t.sk.:

 a) ārvalstu dalībnieki 118;

 b) dalībnieki no Latvijas 101.

   Saskaņā ar 2024. un 2025. gada Konkursa nolikumā noteikto diasporu pārstāvošo bērnu īpatsvars mērķa grupā nometnēs, kas tiek īstenotas Latvijas Republikā, nedrīkstēja būt mazāks par 50% no kopējā mērķa grupas dalībnieku skaita, savukārt, nometnēs, kas tika īstenotas diasporas mītnes zemēs šāda proprocija nebija noteikta. Vērtējot nometnes, kuras tika īstenotas ārvalstīs, 2024. gadā tikai divās no tām bija iesaistīti bērni no Latvijas, savukārt 2025. gadā astoņās ārvalstīs īstenotajās nometnēs tika iesaistīti bērni Latvijas. Tikai diasporas latviešu bērnus tika iesaistīti četrās no 2024. gadā īstenotajām nometnēm ārvalstīs, savukārt, 2025. gadā tikai vienā ārvalstīs īstenotā nometnē.
   Vidējais dalībnieku skaits, kas piedalījās vienā nometnē 2024. gadā, bija 23 bērni, savukārt, 2025. gadā bija 27 bērni. Lielākais dalībnieku skaits vienā nometnē 2024. gadā bija 40 bērni (Latviešu - somu ģimeņu biedrība “Laivas”, Somija), mazākais – 2 bērni (Latviešu centrs Garezers, ASV). Jāakcentē gan tas, ka nometne, kurā piedalījās tikai 2 bērni, bija Latviešu centrs Garezers organizētās nometnes 2. posms un šī nometnes norises ilgums bija 3 nedēļas, ar ko ir skaidrojams mazais dalībnieku skaits, uz šīs nometnes mērķis ir sagatavot dalībniekus turpmākajām gaitām Garezera vasaras vidusskolā. Lielākais dalībnieku skaits vienā nometnē 2025. gadā bija 45 bērni (Amerikas latviešu apvienība, Latvija), mazākais – 13 bērni (Daugavas Vanagi Vācijā, Vācija). Jāakcentē gan tas, ka nometne, kurā piedalījās 45 bērni, bija Amerikas latviešu apvienības organizētā nometne jeb izglītojošus ceļojumus, kur tiešie nometnes dalībnieki bija 20 diasporas jaunieši no ASV un Kanādas, taču pārējie 25 dalībnieki bija Aizputes novada, Cīravas pagasta Dzērves pamatskolas jaunieši, kuri nepiedalās visā nometnes programmā, bet tikai nepilnās trīs nometnes dienās “Sadraudzības dienas”, kad tiek apmeklēta kāda no vietējām Latvijas skolām.

Nometņu dalībnieku skaitu jūtami ietekmē nometņu izmaksu plānošana, kas ārvalstīs ir augstākas kā Latvijā, taču pastāv lielākas iespējas piesaistīt līdzfinansējumu, kas nometņu organizētājiem Latvijā ne vienmēr sekmīgi izdodas. Dalībnieku skaits 2024. un 2025. gadā īstenotajās nometnēs norādīts 3. attēlā.
[image: image1.png]Sabiedribas integracijas fonds.



3.attēls. Dalībnieku skaits 2024. un 2025. gada īstenotajās nometnēs.

 2024. un 2025. gadā īstenotajās nometnēs dalībnieki pārstāvēja vairāk kā 20 valstis, neieskaitot Latviju (4.attēls). Kā redzams 4.attēlā vislielākais dalībnieku skaits 2024. gadā bija no ASV, Lielbritānijas un Īrijas, Somijas un Austrālijas, jo šajās mītnes zemes nometnēs bija kopumā vislielākais dalībnieku skaits un visi dalībnieki no mītnes zemes diasporas. Vismazāk dalībnieki 2024. gadā bija no tādām mītnes zemes valstīm kā Malta, Horvātija un Gruzija. Savukārt, 2025. gadā vislielākais dalībnieku skaits bija no Vācijas, Lielbritānijas un Īrijas, ASV un Somijas, taču vismazākais dalībnieku skaits bija no tādām mītnes zemes valstīm kā Zviedrijas, Beļģijas, Dānijas un Apvienoto Arābu Emirātiem.
4.attēls. Pārstāvēto  mītnes valstu nometņu dalībnieku skaits 2024. un 2025. gadā 
(izņemot Latviju).

5. Finansējuma apguve
Kopējais Programmas finansējums 2024. gadā bija 139 664,34 EUR. Finansējuma apguvi un nepilnīgas finansējuma apguves iemeslus skatīt 3. tabulā. 
3. tabula. 2024. gada Programmas finansējuma izlietojums projektos.
	Projekta Nr.
	Plānotais Programmas finansējums, EUR
	Faktiskais Programmas finansējums, EUR
	Neizlietotais finansējums, EUR
	Finansējuma neapguves iemesli

	2024.LV/SP/2
	13 996,50
	13 996,50
	-
	-

	2024.LV/SP/3
	13 998,67
	13 998,67
	-
	-

	2024.LV/SP/4
	10 938,31
	10 938,31
	-
	-

	2024.LV/SP/5
	12 466,00
	12 466,00
	-
	-

	2024.LV/SP/6
	9 950,36
	9 950,36
	-
	-

	2024.LV/SP/9
	13 996,89
	13 996,23
	0,66
	Netika izmantots viss plānotais finansējums

	2024.LV/SP/10
	12 000,00
	10 800,00
	1 200,00
	Netika izmantots viss plānotais finansējums

	2024.LV/SP/11
	11 786,80
	11 786,80
	-
	-

	2024.LV/SP/13
	14 000,00
	14 000,00
	-
	-

	2024.LV/SP/19
	13 995,06
	13 995,06
	-
	-

	2024.LV/SP/20
	13 736,41
	13 736,41
	-
	-

	KOPĀ:
	140 865,00
	139 664,34
	1 200,66
	



Kopējais Programmas finansējums 2025. gadā bija 146 596,85 EUR. Finansējuma apguvi un nepilnīgas finansējuma apguves iemeslus skatīt 4. tabulā. 
4. tabula. 2025. gada Programmas finansējuma izlietojums projektos.
	Projekta Nr.
	Plānotais Programmas finansējums, EUR
	Faktiskais Programmas finansējums, EUR
	Neizlietotais finansējums, EUR
	Finansējuma neapguves iemesli

	2025.LV/SP/001
	14 000,00
	 14 000,00
	-
	-

	2025.LV/SP/002
	10 215,00
	 9 617,78
	597,22
	Netika izmantots viss plānotais finansējums

	2025.LV/SP/003
	13 998,60
	 13 998,59
	0,01
	Netika izmantots viss plānotais finansējums

	2025.LV/SP/004
	14 000,00
	 14 000,00
	-
	-

	2025.LV/SP/005
	13 996,89
	 13 996,89 
	-
	-

	2025.LV/SP/006
	12 000,00
	 11 012,00 
	988,00
	Netika izmantots viss plānotais finansējums

	2025.LV/SP/007
	13 977,00
	 13 977,00
	-
	-

	2025.LV/SP/008
	13 996,60
	 13 996,59
	0,01
	Netika izmantots viss plānotais finansējums

	2025.LV/SP/009
	13 998,00
	 13 998,00 
	-
	-

	2025.LV/SP/011
	14 000,00
	 14 000,00 
	-
	-

	2025.LV/SP/012
	14 000,00
	 14 000,00 
	-
	-

	KOPĀ:
	148 182,09
	146 596,85
	1 585,24
	


6. Programmas ietvaros īstenoto projektu kvalitatīvo rezultātu analīze

Lai sasniegtu Programmas mērķi – saglabāt diasporas saikni ar Latviju un stiprinātu tās nacionālo identitāti, 2024. un 2025. gadā nometnēs tika īstenotas ļoti daudzveidīgas aktivitātes un pasākumi.


Kopumā nometnes atšķīrās pēc satura un plānotajiem mērķiem, taču visām nometnēm saturs bija daudzveidīgs un veidots atbilstoši dažādiem izglītojošiem, kultūras un personības attīstības mērķiem. Izvērtējot nometņu programmas, secināms, ka projektu īstenotāji plaši izmanto daudzveidīgas, savstarpēji papildinošas neformālās izglītības metodes, kurās latviešu valodas lietojums tiek organiski integrēts kultūras, vēstures, dabas, sporta, radošuma, pilsoniskās līdzdalības un sociālo prasmju attīstīšanā. Nometņu saturs tiek veidots tā, lai diasporas bērni un jaunieši Latviju iepazītu caur personīgu pieredzi, aktīvu līdzdalību un kopīgu darbošanos, vienlaikus stiprinot savu latvisko identitāti un piederības sajūtu. Galvenās aktivitātes, kas tika iekļautas nometņu īstenošanā:

· Nometnes, kurās galvenais akcents likts uz latviešu kultūras, tradīciju un dzīvesziņas apguvi.
Liela daļa nometņu programmu bija veltītas latviešu kultūras mantojuma izzināšanai praktiskā veidā. Dalībnieki iepazina latviešu gadskārtu svētkus – vasaras un ziemas saulgriežus, apguva tradicionālās rotaļas, dziesmas, dejas, ticējumus un svētku rituālus, gatavoja vainagus, puzurus un citus svētku rotājumus, piedalījās ķekatu gājienos un tematiskos svētku pasākumos. Nozīmīga vieta bija arī tradicionālās virtuves iepazīšanai – tika gatavoti pīrāgi, Jāņu siers, piparkūkas, ievārījumi, rudens konservi, cepta maize, kā arī citi latviešu ēdieni, vienlaikus salīdzinot dažādu valstu kulinārās tradīcijas. Kultūras izziņu papildināja latviešu filmu vakari, mūzikas nodarbības, talantu vakari, teātra uzvedumi, priekšnesumu gatavošana, spēles par Latviju un novadpētniecības filmu veidošana.
· Nometnes, kurās īpaša uzmanība pievērsta latviskās identitātes stiprināšanai caur Latvijas iepazīšanu.
Programmās būtiska loma bija Latvijas kultūrvēsturiskā un dabas mantojuma izzināšanai, organizējot daudzveidīgas ekskursijas un mācību braucienus. Dalībnieki apmeklēja Latvijas pilis, muzejus, UNESCO Pasaules mantojuma vietas, senās pilskalnu teritorijas, vēsturiskās pilsētas, bibliotēkas, kultūras centrus, zemnieku saimniecības, amatniecības centrus un uzņēmumus. Īpaša uzmanība tika pievērsta Latvijas vēstures dažādiem laikmetiem – senlatviešu ciltīm, Livonijas periodam, hercogistes laikam, neatkarības cīņām, okupācijas periodam un mūsdienu Latvijas valstij. Vairākās programmās dalībnieki tikās ar valsts amatpersonām, apmeklēja Saeimu, militārās bāzes un iepazina Latvijas valsts institūciju darbību.

· Latviešu valodas prasmju stiprināšana.
Latviešu valoda visās nometnēs kalpoja kā galvenā saziņas un mācību valoda. Daudzās nometnēs tika organizētas atsevišķas latviešu valodas nodarbības, savukārt, citviet valodas apguve tika pilnībā integrēta visās aktivitātēs. Dalībnieki pilnveidoja valodas prasmes diskusijās, viktorīnās, erudīcijas spēlēs, ekskursijās, komandu darbā, filmu veidošanā, orientēšanās spēlēs un sadarbībā ar Latvijas vienaudžiem. Regulāra komunikācija latviešu valodā veicināja gan vārdu krājuma paplašināšanu, gan pārliecību valodu izmantot ikdienas situācijās.

· Radošās darbnīcas un praktisko prasmju attīstīšana.
Nometņu programmās plaši tika izmantotas daudzveidīgas radošās darbnīcas, kurās dalībnieki gatavoja rotas, draudzības aproces, apsveikuma kartītes, dekorus, dabas kompozīcijas, koka izstrādājumus ar latvju rakstiem, video dienasgrāmatas un novadpētniecības filmas. Daudzās nometnēs nozīmīga vieta bija kulinārijas meistarklasēm, kur dalībnieki apguva ēst gatavošanu, konservēšanu un tradicionālo produktu pagatavošanu. Vienlaikus tika attīstītas arī digitālās prasmes un filmu veidošana.
· Latvijas vēstures, kultūras un novadu izzināšana.
Dalībnieki iepazina Latvijas reģionus, pilsētas un kultūrvēsturiskos objektus, apmeklējot Grobiņu, Kuldīgu, Siguldu, Turaidu, Rūjienu, Naukšēnus, Liepāju, Valmieru, Cēsis, Rundāli, Āraišus, Tērveti, Rīgu un citas vietas. Programmās tika izmantotas orientēšanās spēles, novadpētniecības uzdevumi, muzeju izglītības programmas un vietējo gidu stāstījumi, kas ļāva vēsturi iepazīt interaktīvā un praktiskā veidā. Dalībnieki veidoja arī paši savus novadpētniecības materiālus un filmas, padziļinot izpratni par Latvijas kultūras un vēstures daudzveidību.

· Latvijas daba, vide un ilgtspējīga domāšana.
Nometņu programmās nozīmīga vieta bija Latvijas dabas iepazīšanai. Dalībnieki devās pārgājienos, veloekskursijās, piedalījās orientēšanās spēlēs, apmeklēja jūrmalu, alas, mežus, dabas takas, ezerus un nacionālos parkus, iepazīstot Latvijas ainavu daudzveidību. Dabas izziņa tika papildināta ar radošām nodarbībām, vides izpēti, ilgtspējīga dzīvesveida tēmām, pārtikas izcelsmes izzināšanu, lauksaimniecības un bioloģiskās daudzveidības iepazīšanu, kā arī labo darbu aktivitātēm vietējās kopienās.

· Fiziskās aktivitātes un veselīgs dzīvesveids.
Visās nometnēs regulāri tika organizētas rīta rosmes, sporta spēles, volejbols, basketbols, futbols, tautas bumba, netradicionālās stafetes, orientēšanās, funkcionālie treniņi, pārgājieni, velo braucieni un komandu sacensības. Atsevišķās programmās tika organizētas tikšanās ar sportistiem, sporta spēles un sporta vēstures iepazīšana. Veselīga dzīvesveida tēmas papildināja ēst gatavošanas nodarbības, tēju darbnīcas, pirmās palīdzības apmācības un uztura izglītība.

· Dzīves prasmju, līderības un personības izaugsmes veicināšana.
Nometņu saturs mērķtiecīgi attīstīja dalībnieku patstāvību, līderību un sadarbības prasmes. Jaunieši organizēja paši savus festivālus, plānoja aktivitātes, vadīja komandas, gatavoja priekšnesumus un piedalījās biznesa simulācijās. Regulāras refleksijas, dienas izvērtējumi, video dienasgrāmatas un grupu diskusijas palīdzēja izvērtēt sasniegumus, attīstīt kritisko domāšanu un publiskās uzstāšanās prasmes. Daudzās programmās notika arī tikšanās ar dažādu nozaru mentoriem un profesionāļiem, kas iedvesmoja jauniešus turpmākai izaugsmei.

· Saliedēšanās un diasporas kopienas stiprināšana.
Visās nometnēs būtiska uzmanība tika pievērsta savstarpējai iepazīšanai, komandu saliedēšanai un ilgtermiņa kontaktu veidošanai. Regulāri tika organizētas iepazīšanās spēles, vakara refleksijas, talantu vakari, kopīgas tējošanas, filmu vakari, nakts orientēšanās aktivitātes, komandu izaicinājumi un noslēguma pasākumi ar ģimenēm. Atsevišķās programmās tika organizētas vairākas dienas ilgas sadraudzības aktivitātes ar Latvijas skolēniem, kopīgi pārgājieni, radošie projekti, ekskursijas un kultūras pasākumi, veicinot ilgstošu draudzību un latviešu valodas lietojumu autentiskā vidē.

· Mūsdienīgas un interaktīvas neformālās izglītības metodes.
Raksturīga iezīme lielākajai daļai nometņu bija mācību procesa organizēšana ar interaktīvām un pieredzē balstītām metodēm. Zināšanas tika apgūtas caur spēlēm, orientēšanās uzdevumiem, projektu darbu, filmu veidošanu, digitālām aktivitātēm, eksperimentiem, simulācijām, novadpētniecību, biznesa modelēšanu, kultūras pasākumiem un komandu izaicinājumiem. Praktiskā līdzdalība, refleksijas un neformālās izglītības metodes nodrošināja augstu motivāciju, sekmēja latviešu valodas lietojumu un palīdzēja jauniešiem veidot personisku saikni ar Latviju, tās kultūru un sabiedrību.
Konstatējumi un secinājumi
Programmas ietvaros organizētās nometnes joprojām raisa lielu interesi, un pozitīvā pieredze par tām izplatās gan ar dalībnieku un viņu ģimeņu atsauksmēm, gan diasporas organizāciju aktīvu iesaisti. Pieprasījums pēc dalības nometnēs joprojām pārsniedz pieejamās iespējas, tādēļ daļai interesentu ierobežotā finansējuma un Programmas nosacījumu dēļ nav iespējas tajās piedalīties.
    Analizējot vairāku gadu rezultātus, tostarp 2024. un 2025. gada pieredzi, secināms, ka ir izveidojies stabils projektu īstenotāju loks Latvijā, kas regulāri piedalās Programmas konkursos un sekmīgi īsteno kvalitatīvas nometnes. Uzkrātā pieredze ļāvusi pilnveidot gan nometņu saturu, gan izmantotās darba metodes, tādējādi nodrošinot arvien augstāku aktivitāšu kvalitāti un veiksmīgāku Programmas mērķu sasniegšanu. Vienlaikus ik gadu konkursā iesaistās arī jauni projektu pieteicēji, kuri papildina Programmu ar radošām idejām un inovatīvu pieeju nometņu organizēšanā.
   
Īstenoto nometņu saturs liecina par pakāpenisku metožu attīstību un pielāgošanos jauniešu interesēm. Arvien biežāk aktivitātēs tiek izmantotas mūsdienīgas tehnoloģijas un radošās pieejas, piemēram, animācijas filmu veidošana, datorgrafika, robotika, blogu veidošana un citas digitālās prasmes. Šādas metodes sekmē sadarbības prasmju attīstību, veicina radošu pašizpausmi un palīdz jauniešiem saistošā veidā apgūt Programmas vērtības. Vienlaikus nometnēs tiek saglabāts līdzsvaru starp mūsdienīgām aktivitātēm un Programmas mērķiem, īpaši latviešu valodas pilnveidi, lai nometņu saturs nekļūtu tikai par izklaides un ekskursiju kopumu.
Komunikācija ar bērnu vecākiem un projektu īstenotājiem apliecina, ka diasporas bērnu latviešu valodas prasmes daudzviet turpina pasliktināties. Bērniem, kuri ikdienā dzīvo un mācās citas valodas vidē, ar ģimenē iegūto latvisko pieredzi bieži vien nepietiek, lai saglabātu stabilas valodas prasmes. Īpaši pēc skolas gaitu uzsākšanas mītnes valstī latviešu valodas lietojums būtiski samazinās. Tādēļ nometnēm ir nozīmīga loma latviešu valodas, kultūras un tradīciju saglabāšanā, un latviešu valodas lietojumam un apguvei arī turpmāk jābūt vienam no būtiskākajiem nometņu satura elementiem. Tikpat svarīgi ir veidot bērniem iespēju iegūt latviešu draugus un stiprināt viņu piederības sajūtu latviskajai kopienai. Nometņu nozīmīgumu apliecina arī projektu īstenotāju veiktās dalībnieku aptaujas, kuru rezultāti liecina, ka 98 % nometņu dalībnieku izjūt lepnumu un piederību Latvijai.
Nometnes diasporas mītnes zemēs, kuras tiek īstenotas kopš 2022. gadā, kopumā apliecinājušas savu lietderību. Lielākā daļa plānoto aktivitāšu atbilst Programmas mērķiem un sekmē diasporas saiknes stiprināšanu ar Latviju, kā arī latviskās identitātes saglabāšanu. Tomēr atsevišķos gadījumos aktivitātes vairāk orientētas uz bērnu integrāciju mītnes valsts sabiedrībā un veiksmīgāku iekļaušanos vietējā vidē. Lai gan šādi pasākumi ir nozīmīgi diasporas bērnu labklājībai, tie pilnībā neatbilst Programmas galvenajam mērķim – stiprināt saikni ar Latviju un latvisko identitāti. Ārvalstīs esošie projektu īstenotāji norāda, ka būtu gatavi organizēt plašākas nometnes, īpaši Lielbritānijā un citās valstīs ar lielām latviešu kopienām, taču esošais finansējums augsto izmaksu dēļ šādu iespēju nenodrošina.
Bērnu un vecāku atsauksmes apliecina, ka nometnes būtiski stiprina diasporā dzīvojošo bērnu emocionālo saikni ar Latviju un motivē lietot latviešu valodu. Ņemot vērā izaicinājumus, kas saistīti ar latviešu valodas saglabāšanu ārpus Latvijas, šādas nometnes ir īpaši nozīmīgas. Dalībnieku valodas prasmes ir ļoti atšķirīgas, tādēļ svarīgi, lai latviešu valodas apguve tiktu integrēta neformālās un saistošās aktivitātēs. Savukārt Latvijas bērniem dalība nometnēs sniedz iespēju veidot draudzību ar vienaudžiem no diasporas, paplašināt izpratni par latviešu kopienām pasaulē un veicināt savstarpēju iecietību un izpratni.

Pozitīvi vērtējams arī tas, ka daudzi nometņu laikā izveidotie kontakti saglabājas ilgtermiņā. Dalībnieki turpina uzturēt saziņu sociālajos tīklos un apmeklē cits citu dažādās valstīs. Vairāki jaunieši, kuri piedalījās nometnēs 2018. un 2019. gadā, vecuma dēļ vairs nevar būt dalībnieki, taču Programmai jau pievienojas viņu jaunākie brāļi un māsas, kas apliecina Programmas pēctecību un pozitīvo reputāciju ģimenēs.

Kopumā Programma vērtējama kā sekmīga un ilgtspējīga iniciatīva, kuras turpināšana arī turpmākajos gados ir būtiska. Šodienas diasporas bērni un jaunieši nākotnē veidos un stiprinās latviskās kopienas savās mītnes valstīs, nodos latvisko identitāti nākamajām paaudzēm, aktīvi iesaistīsies diasporas sabiedriskajā dzīvē un nepieciešamības gadījumā būs atvērtāki remigrācijai. Ieguldījums bērnos ir ieguldījums Latvijas nākotnē. Programmas galvenais uzdevums ir rosināt bērnu un jauniešu ilgtermiņa interesi par Latviju, latviešu valodu un kultūru, kā arī motivēt viņus pēc nometņu noslēguma aktīvi iesaistīties savas mītnes zemes latviešu kopienu dzīvē.
1. Pielikums

2024. gadā apstiprināto projektu pieteikumu saraksts
	Nr.p.

k.
	Projekts Nr.
	Projekta pieteicējs
	Projekta nosaukums

	1.
	2024.LV/SP/2
	Latviešu biedrību asociācija Apvienotajā Karalistē
	Radām dabā!

	2.
	2024.LVSP/3
	Pasaules Latviešu Amatieru Teātru savienība 
	PLATS teātra nometne bērniem un jauniešiem Latvijā

	3.
	2024.LV/SP/4
	Latviešu Apvienība Austrālijā un Jaunzēlandē
	2024. gada 3x3 saiets Austrālijā

	4.
	2024.LV/SP/5
	Latviešu centrs Garezers Garezera sagatavošanas skola
	Latviešu valodas, kultūras un tradīciju saglabāšana Garezera sagatavošanas skolā, ASV. 

	5.
	2024.LV/SP/6
	Biedrība “ĪRIJAS LATVIEŠU NACIONĀLĀ PADOME”
	Latvija – mūsdienīga valsts

	6.
	2024.LV/SP/9
	Nodibinājums “Valmieras atbalsta fonds”
	Olimpiskais kvants 2024

	7.
	2024.LV/SP/10
	Amerikas latviešu apvienība
	Izglītojošie ceļojumi

	8.
	2024.LV/SP/11
	Latviešu - somu ģimeņu biedrība “Laivas”
	Latviešu - somu ģimeņu biedrības “Laivas” nometne ģimenēm ar bērniem “Latviskās ģimeņu dienas Loimā”

	9.
	2024.LV/SP/13
	Biedrība “Latvijas Mazpulki”
	Izzini Latviju!

	10.
	2024.LV/SP/19
	Biedrība “Attīstības un inovāciju mācību centrs” 
	Daugavas stāsti 2024

	11.
	2024.LV/SP/20
	Biedrība “r.a. “Siltumnīca””
	Pagaršo Latviju


2. Pielikums

2025. gadā apstiprināto projektu pieteikumu saraksts

	Nr.p.

k.
	Projekta Nr.
	Projekta pieteicējs
	Projekta nosaukums

	1.
	2025.LV/SP/001
	Biedrība “ĪRIJAS LATVIEŠU NACIONĀLĀ PADOME”
	Labu labā Latvija

	2.
	2025.LV/SP/002
	Latviešu Apvienība Austrālijā un Jaunzēlandē
	3x3 Austrālijā

	3.
	2025.LV/SP/003
	Latviešu biedrību asociācija Apvienotajā Karalistē
	Radām Latvijai!

	4.
	2025.LV/SP/004
	Biedrība Latviešu kultūras skola “Bergausis”
	2025.gada 3x3 saiets Norvēģijā

	5.
	2025.LV/SP/005
	Nodibinājums “Valmieras atbalsta fonds”
	Olimpiskais kvants 2025

	6.
	2025.LV/SP/006
	Amerikas latviešu apvienība
	Izglītojošie ceļojumi

	7.
	2025.LV/SP/007
	Latviešu somu ģimeņu biedrība “Laivas”
	Latviskās ģimeņu dienas Loimā

	8.
	2025.LV/SP/008
	Daugavas Vanagi Vācijā
	Bērnu nometne “Mazais latvietis pasaulē”

	9.
	2025.LV/SP/009
	Biedrība “Tradicionālās kultūras biedrība “MANTOJUMS””
	Latvijas bērnu nometne “LATVIJAS VASARAS TEĀTRA PASAKA. ZELA ĀBOLS”

	10.
	2025.LV/SP/011
	Biedrība “Latvijas Mazpulki”
	Izzini Latviju!

	11.
	2025.LV/SP/012
	Biedrība “r.a. “Siltumnīca””
	Pagaršo Latviju

